מהתלה אינסופית

מהתלה אינסופית (באנגלית: Infinite Jest) הוא רומן משנת 1996 של הסופר האמריקאי דייוויד פוסטר וואלאס. עלילתו מתרחשת בעתיד קרוב שבו קרו התפתחויות פוליטיות, טכנולוגיות וחברתיות דמיוניות. הספר עב כרס עם מעל 1000 עמודים ומאות הערות שוליים. למרות עיסוקו הנרחב בנושאים כמו התמכרות, פשע ודיכאון, הספר הוא במידה רבה קומדיה.

מהתלה אינסופית נחשב לאחד הרומנים הטובים ביותר אי פעם. הוא תורגם לעברית ב-2023 על ידי מיכל ספיר ויצא בהוצאת הקיבוץ המאוחד.

עלילה 
הפרק הראשון של הספר קורה לקראת סוף שנת גלאד (בעולם העתידני של הספר יש "זמן מסובסד״: כל שנה קרויה על שם מותג אחר, ולא ממוספרת), ומציג כביכול את התוצאות של שאר העלילה, שקורית בשנה הקודמת לכך. ככל הנראה, השנים המקבילות לשנים הללו הן 2009-2010. העלילה נפרשת מול הקורא במידה רבה באופן מרומז, כאשר פרטי עלילה מרכזיים לעיתים קרובות אינם נאמרים במפורש אלא כשמועה או השערה של אחת הדמויות, או שהקוראים יכולים להסיק אותם מהנסיבות. ריבוי הפרטים ברומן זיכה אותו בכינוי ״רומן אנציקלופדי״.

קווי עלילה ראשיים 
לספר מספר קווי עלילה מקבילים אשר לאורך הספר משיקים אלו לאלו בנקודות שונות.

 האל אינקנדנזה הוא תלמיד באקדמיה לטניס שיוסדה על ידי אביו המנוח ג׳יימס, שהיה גם הוא שחקן טניס בצעירותו, ובבגרותו הפך ליוצר סרטים ולעילוי בעולמות האופטיקה. חייו של האל באקדמיה מנותקים במידה רבה מהעולם שבחוץ. הוא מביע עניין מועט בהמפתחויות הפוליטיות של התקופה, למרות שמתברר לקוראים שהן נוגעות לו ולמשפחתו. הוא גם מביע חוסר עניין מפורש ביחסים עם נשים. בתקופה שלפני תחילת הסיפור היתה קפיצה אדירה ביכולות המשחק של האל והוא מדורג בין הראשונים ביבשת לגילו, ושני באקדמיה רק לג׳ון וויין. היחסים של האל עם אביו מורכבים: בצעירותו של האל, ג׳יימס טען שהאל איננו מתקשר, וחשב שהוא אילם. זאת בזמן שהאל הוא ילד עם יכולות אינטלקטואליות מרשימות ביותר. ג׳יימס עושה צעדים מגוונים כדי לנסות לתקשר עם האל, האחרון בהם הוא יצירת סרט בשם ״מהתלה אינסופית״ שאמור להיות מבדר מספיק כדי לגרום להאל להיפתח. בסמוך לסיום הסרט הזה, האחרון שלו, ג׳יימס מתאבד. זה קורה מספר שנים לפני התקופה המתוארת בספר. האל מעיד על עצמו בשלב מוקדם בסיפור שהוא פועל באופן רובוטי - אינטלקטואלי בלבד ללא רגש, מה שאולי מסביר את תפיסתו של אביו. במהלך הספר האל משתנה בפתאומיות, לאחר שהוא נגמל בבת אחת ממריחואנה. הוא מתחיל להתקשות להביע את עצמו באופן מפורש ולחוות יותר רגשות. הבעות הפנים שלו מפסיקות לתאום להרגשה שלו. בסוף הסיפור (שמופיע בפרק הראשון), האל איננו יכול לתקשר עם סביבתו כלל (אך כן מעיד על עצמו שהוא מרגיש) וכל דבר שהוא אומר מתפרש כלפי חוץ כצלילים חייתיים. בעיות התקשורת של האל מיוחסות ברמז עבה לאירוע בילדותו שבו הוא אכל פיסת עובש.
 ארצות הברית, בהובלת הנשיא הפופוליסטי ג׳וני ג׳נטל, זמר לשעבר בעל אובססיה לנקיון, יוצרת משבר אקולוגי בגבול עם קנדה כאשר היא משליכה לשם כמות אדירה של פסולת מסוכנת, בנסיון לשמור על שאר הטריטוריה שלה נקיה. כדי להפטר מהבעיה, ג׳נטל מעביר את הטריטוריה הזו לשליטה קנדית, מה שיוצר קעירות במפה (ונותן לאזור את הכינוי: ״הקעירות״, או ״הקמירות״ עבור קנדים). במקביל מוקם ארגון-על של מדינות צפון אמריקה בהובלת ג׳נטל, תוך שיתוף פעולה של ממשלת קנדה הפסיבית אך התנגדות של ארגוני טרור קנדים ובפרט מהפרובינציה קוויבק.
 אחד מאותם ארגוני טרור קוויבקים הוא ה-A.F.R., ארגון של קטועי רגליים מקוויבק, שמטרתו היא להשיג עצמאות לפרובינציה. התוכנית העיקרית של הארגון מתבססת על הסרט האחרון של ג׳יימס אינקנדנזה, סרט שהוא בידור כל כך מושלם שכל מי שצופה בו מאבד כל רצון לעשות כל דבר אחר פרט ללצפות בו עוד ועוד, גם על חשבון דאגה לצרכיו הבסיסיים, מה שמוביל למוות או למצב קטטוני. הארגון מחפש את העותק המקורי של הסרט כדי שיהיה ניתן לשכפל אותו ולהשתמש בו להפצה המונית ככלי נשק. לשם כך הם עוקבים אחרי משפחת אינקנדנזה, כאשר ההנחה שלהם היא שאורין, הבן הבכור, אחראי להפצה של הסרט לקורבנות מסוימים. רמי מרת׳, חבר בכיר בארגון הזה, מנהל קשר עם ארגון ביון של ארה״ב תוך ידיעת הממונים עליו. כלומר, A.F.R. חושבים שהוא סוכן משולש: שהוא מעמיד פנים שהוא סוכן כפול שבוגד במולדתו. למעשה, הוא סוכן מרובע שאכן בוגד במולדתו על מנת להשיג סיוע רפואי לאשתו, שבשבל הזיהום שבקמירות נולדה ללא גולגולת והיא באותו שלב במצב צמח בלתי הפיך. לA.F.R. יש מרגלים בתוך האקדמיה לטניס, כולל מדריך/ה ותלמיד/ה. המדריכה היא ככל הנראה ת׳יירי פורטינקורט, קוויקבקית שמפגינה בקיאות בפוליטיקה של קוויבק ומנהלת שיחה עם יו סטיפלי, סוכן סמוי של סוכנות הביון של ארה״ב, שאותו היא מזהה כסוכן סמוי. התלמיד הוא אולי ג׳ון וויין, קוויבקי גם הוא. לאחר שכל הנסיונות למצוא את העותק הראשי כשלו, הA.F.R. מחליטים להגיע ישירות לכל בני משפחתו של ג׳יימס. הם חוטפים את אורין (הבן הבכור), ובמקביל מסתננים לאירוע ראווה באקדמיה לטניס (שם לומד האל, ועובדים אחיו, אימו ודודו המאומץ צ׳רלס), על ידי חטיפה של אוטובוס של תלמידים שאמור להגיע לשחק מול תלמידי האקדמיה. בשל סופה, האירוע מתקיים מחוץ לאקדמיה, והאזכור האחרון של האירוע ושל הפלישה הוא שהאל וחבריו נמצאים בחדר ההלבשה, יש שמועות על כך שהשחקנים שהם אמורים לשחק נגדם הם נכים בכסאות גלגלים, והילדים שהולכים לבדוק את השמועות לא חוזרים. נראה שהאל, צ׳רלס ומדריכים נוספים באקדמיה לא נפגעו, שכן הם מופיעים בפרק הראשון שקורה כרונולוגית מאוחר יותר. באותה תקופה, יו סטיפלי, סוכן בסוכנות הביון של ארה״ב (ואיש הקשר של מרת׳), מגיע לאקדמיה תחת הזהות הבדויה הלן סטיפלי, עיתונאית. גם הוא מנסה ליצור קשר עם האל כדי ללמוד על הסרט, אך נתקל בסירוב של הנהלת האקדמיה. לא ברור האם הוא מודע לפלישה. לקראת סוף הספר, ממשלת ארה״ב מתכננת קמפיין טלוויזיה כדי למנוע מאנשים לצפות בקלטות לא מזוהות, כדי לצמצם את הסכנה שבהפצה של הסרט.
 דון גייטלי הוא חבר סגל בבית מעבר למכורים נקיים מסמים. הוא גם בעצמו מכור נקי שהיה אחראי בצעירותו להריגה בשגגה של דמות בכירה מאוד בA.F.R, במסגרת שוד. אין עדות לכך שהA.F.R. יודעים על כך, או שגייטלי מבין את מי הוא הרג, למרות שהA.F.R. תופסים וחוקרים את השותף של גייטלי לשוד. ייתכן שאחד הדברים שנגנבו בשוד היה הקלטת המקורית של ״מהתלה אינסופית״. מספר מהחוסים בבית המעבר עובדים באקדמיה לטניס שסמוכה אליו. לבית המעבר הזה מגיע בשלב מסוים האל, שמבין שהוא מכור למריחואנה, כדי להתייעץ. הספר עוקב אחרי חייהם של הרבה מהחוסים בבית המעבר, בפרט גייטלי, כאשר לעתים הם מצטלבים עם אירועים אחרים בסיפור. אחת החוסות היא ג׳ואל ון-דיין (ר׳ בהמשך), שבינה ובין גייטלי מתפתחת קירבה.

קווי עלילה נוספים 

 אורת׳ו סטייס הוא תלמיד באקדמיה לטניס המשחק בקבוצת הגיל שמתחת לזו של האל. השניים מתוארים כקרובים מאוד, וכמרגישים בנוח לחלוטין אחד עם השני, כך שהם לא צריכים מילים בשביל לתקשר. סטייס מרגיש שהוא רדוף על ידי רוחות ושיש רוח שרוצה להשתלט עליו. בכל בוקר כאשר הוא מתעורר המיטה שלו נמצאת במקום שונה בחדר, פעם אחת על התקרה. למרות שאירועים דומים קורים בכל איזור האקדמיה, נראה שהם ממוקדים במיוחד בסטייס. רוחו של ג׳יימס אינקנדנזה מופיעה לקראת סוף הספר ומדברת עם דון גייטלי, מה שאולי מרמז על כך שהוא הרוח שרודפת את האקדמיה, ואולי ספציפית את סטייס, שמיועד לשחק נגד האל בטורניר חשוב, מיד לאחר שעלילת הספר מסתיימת. המוטיבציה העיקרית של רוחו של אינקנדנזה היא לתקשר עם בנו האל, ולכן, אולי, הרדיפה של סטייס היא נסיון לעשות כן.
 במהלך הספר האל ומספר חברים, בפרט מייק פמוליס, מתכננים לנסות סם נדיר וחזק במיוחד בשם DMZ שמיוצר מסוג של עובש שגדל על עובש. פמוליס, שהיה זה שהשיג את הסם (ככל הנראה קנה אותו מדמות אחרת בספר) ושמר אותו, ככל הנראה מסולק מהאקדמיה לקראת סוף הספר לאחר שג׳ון וויין מקבל הרעלה ממה שהוא חשב שהוא תרופה אך היה למעשה סם כלשהו שהוא השיג בחדר של פמוליס. לאחר שיחת המשמעת שלו, פמוליס ככל הנראה מחפש ואינו מוצא את הDMZ. הוא מבקש לדבר בדחיפות עם האל, ככל הנראה מהסיבה הזאת, אך בשל מצבו הנפשי האל איננו משתף איתו פעולה והם לא מדברים עד סוף הספר. לפיכך, החבורה לא הגיעו להשתמש בDMZ כפי שתכננו, ובמילא האל מודיע לפמוליס שהוא לא מתכנן לקחת את הסם. עם זאת, לפי תיאוריות מסוימות, האל אכן השתמש בסם בלי ידיעתו וזה מה שגרם לשינוי הקיצוני בו שרואים בתחילת הספר (למשל: הרוח הוציאה אותו מהמחבוא ונתנה להאל). לפי תיאוריה אחרת, הגוף שלו יצר בעצמו את הסם (כזכור, המצב של האל מיוחס במפורש לכך שהוא אכל פיסת עובש בילדותו, וDMZ הוא ״עובש שגדל על עובש״).
 אבריל אינקנדנזה, אמו של האל ואשתו של ג׳יימס, היא ככל הנראה נימפומנית, ומתוארת כמי ששכבה עם כמעט כל גבר אפשרי, לרבות אחיה המאומץ צ׳רלס טרוויס, שגם גר איתה ומשמש כמנהל של האקדמיה לטניס (ואולי היה האב הביולוגי של הבן האמצעי שלה, מריו, שנולד עם שלל פגמים מולדים). היה לה גם קשר אינטימי עם ג׳ון וויין, שהוא תלמיד ממוצא קוויבקי בגילו של בנה הצעיר האל, עם מספר אנשים שקשורים למחתרות הקוויבקית, ועם רופא מסוים שהיה אחד הקורבנות הראשונים בספר של הסרט של ג׳יימס - בגידה שג׳יימס תפס כפוגעת במיוחד, מה שמרמז, אולי, על כך שהוא רצה לנקום באותו רופא. ישנן רמיזות לכך שאבריל קיימה קשר מיני כלשהו גם עם בנה הבכור אורין.
 ג׳ואל ון-דיין היא זוגתו של אורין אינקנדנזה, אח של האל. היא גילמה את הדמות הראשית באותו סרט של ג׳יימס אינקנדנזה שמשמש כנשק עבור A.F.R.. היא לא ראתה את הסרט, וחברה שלה מעידה עליה בחקירה שהיא (ג׳ואל) התקשתה להאמין שמדובר בסרט מבדר, בוודאי ברמה קטלנית. ג׳ואל מגיע כחוסה לבית המעבר של גייטלי לאחר ניסיון התאבדות והיסטוריה של שימוש בסמים. רמי מראת׳ מA.F.R. מגיע גם הוא לבית המעבר כדי לחפש אחר ג׳ואל ולהגיע דרכה לעותק המקורי של הסרט, בשליחות הA.F.R.. הוא מבין שהסרט כנראה אכן נמצא שם, אך בוחר לגלות על כך דווקא לאיש הקשר שלו בארה״ב - יו סטיפלי - ולא לממונים עליו. סטיפלי עוצר את ג׳ואל לחקירה, ואומר לה שהיא בסכנה גדולה. על כך היא מגיבה בסרקסטיות ״זה אמור להיות חדשות?״, על אף שלא היה לה קשר עד אותה נקודה עם A.F.R. או דמויות אחרות שקשורות לסכסוכים פוליטיים.
 אורין אינקנדנזה, אחיו הבכור של האל, היה גם הוא תלמיד באקדמיה לטניס עד שבמכללה החליט לעבור לשחק פוטבול, שם הוא התברר כעילוי. אורין מחרים את אימו ואחיו האמצעי מריו, והקשר שלו למשפחתו מסתכם בשיחות טלפון להאל, שרובן עוסקות בחיזוריו אחרי נשים. אורין אובססיבי לגבי מין ובפרט לגבי לגרום לאמהות צעירות להתאהב בו, דבר שהוא משיג בשלל ״אסטרטגיות״ שכוללות הטעיה מכוונת של אותן נשים. אורין הוא מקור עניין הן עבור המחתרת הקוויבקית A.F.R. והן עבור סוכנות הביון של ארה״ב, שסבורים שניהם שהוא קשור להפצה של הקלטות של אביו למספר קורבנות (חלקם אנשים שאביו היה מסוכסך איתם. את המעטפות הם קיבלו בדואר ממקומות שאורין היה בהם). הסוכן יו סטיפלי מסוכנות הביון של ארה״ב יוצר קשר עם אורין תחת דמות בדויה: הלן סטיפלי. אורין מתאהב בהלן ומתייעץ עם האל לגבי כיצד הוא יכול להרשים אותה בידע שלו על המחתרות הקוויבקיות, שעליהן הוא לא יודע כמעט דבר, אך סטיפלי מעלה את הנושא לעתים קרובות. אורין גם מזהה שעוקבים אחריו אנשים בכסאות גלגלים, מבלי להבין שמדובר בA.F.R. בשום שלב בספר לא נראה שאורין מכיר את התהליכים הפוליטיים שקורים במדינה. לאחר שסטיפלי עוזב את אורין כדי לנסות להשיג מידע על אחיו האל, אורין נחטף על ידי A.F.R., אך ככל שהעלילה מתארת הוא איננו מבין על מה מדובר.

סיום 
האירועים האחרונים כרונולוגית בסיפור מופיעים בפרק הראשון. האל מנסה להתקבל לקולג׳ מסוים כשחקן טניס, אך למרות יכולותיו הגבוהות במשחק ובאקדמיה, חוסר היכולת שלו לתקשר מונע ממנו קבלה. הוא עומד בפני טורניר טניס משמעותי שבו ישחק נגד חברו אורת׳ו סטייס, שאולי רדוף ברוח של אביו. הוא נזכר בסיטואציה שבה הוא, דון גייטלי וג׳ון וויין מחפשים את העותק הראשי של הסרט של אביו של האל שנקבר יחד איתו. על ג׳ון וויין (כאמור, אולי מרגל של A.F.R) נאמר ש״אין כמעט ספק שהיה מנצח [בטורניר שהאל עומד לשחק בו]״, רמז לכך שהוא לא השתתף בטורניר, אולי כי קרה לו משהו כתוצאה מהחיפוש. על גורלו של גייטלי לא נאמר דבר. אורין, שלקראת סוף הספר נחקר על ידי A.F.R., מוזכר כאשר מישהו אומר על האל שהוא אח של שחקן פוטבול. החקירות של A.F.R. לרוב קטלניות אך האזכור של אורין אולי מרמז שהוא בכל זאת שרד, אולי על ידי כך שנתן לA.F.R. גישה לעותק הראשי.

במהלך הספר אין תקשורת בין האל וגייטלי. לפי פרשנויות מסוימות, הם נפגשו בבית החולים, אולי בתיווך של ג׳ואל: בזמן הפלישה של A.F.R. דון גייטלי מאושפז בבית חולים במצב קשה לאחר שנורה בתקרית אלימה ליד בית המחסה. על האל נאמר בפרק הראשון שהוא היה בבית חולים ״כמעט בדיוק שנה קודם לכן״, כאשר הפרק הראשון קורה במהלך טורניר Whataburger והפרק האחרון הוא מספר ימים לפני אותו טורניר בשנה שלפי כן, מה שממקם את האל וגייטלי בבית חולים באותו זמן, אם כי גייטלי לא יכול לזוז וכמעט לא יכול לתקשר בשלב הזה, פרט לעם רוח הרפאים של ג׳יימס שיכולה לקרוא את מחשבותיו.

השערה אחרת היא שהאל נחטף בפלישה של A.F.R., וגייטלי, שהשותף שלו להריגה של בכיר בארגון נתפס על ידי A.F.R., אולי נחטף גם. במקרה הזה, הם מחפשים את הקלטת עבור A.F.R., כאשר וויין לא עובד איתם אלא מאלץ אותם לחפש.

רמז לפירוש האירועים האלה מגיע לקראת סוף הספר כאשר דון גייטלי, לאחר שדיבר עם רוחו של ג׳יימס אינקנדנזה, הוזה סיטואציה עתידית שבה הוא חופר קבר של ״מישהו״ כדי לנטרל ״מצב חירום יבשתי״ כלשהו יחד עם ״ילד עצוב״, וכשהם מוציאים את הראש הבעת הפנים של הילד משדרת ״מאוחר מדי״. ההתמקדות דווקא בהבעת הפנים של האל, שבשלב זה אינו שולט בהבעות הפנים שלו, אולי מרמזת שה״מאוחר מדי״ לא נכון. גייטלי גם הוזה בסיטואציה הזו את ג׳ואל ון-דיין עם כנפיים.

השנה שבה הספר מסתיים, שנת ״גלאד״, היא השנה האחרונה של ״זמן מסובסד״, מה שאולי מעיד על נפילת המשטר של ג׳נטל. ייתכן שהנפילה היתה בגלל המתקפה (שלא ברור אם קרתה) של A.F.R. (אם כי מטרתם לא היתה להפיל את המשטר אלא להשיג עצמאות לקוויבק). עם זאת, במהלך הספר המשטר נתפס כמגוחך על ידי הרבה מהדמויות, מה שיכול להצביע על נפליתו באופן דמוקרטי. כמו כן, היו 9 ״שנים מסובסדות״, כאשר אורך הכהונה של נשיא בארה״ב הוא לעתים קרובות 8 שנים (במקרה של בחירה חוזרת), לכן ייתכן שהכהונה של ג׳נטל פשוט נגמרה.

הספר קיבל ביקורות על כך שלא ניתן להבין את הסיום שלו באופן ברור. על כך הגיב וואלאס ש״כל התשובות שם, אך ממש מעבר לעמוד האחרון״. מאוחר יותר הוא הודה במייל פרטי לג׳ונתן פראנזן שלמעשה אי אפשר להבין את הסיפור לגמרי.

מוטיבים

המלט 
שם הספר לקוח מהמחזה המלט של וויליאם שייקספיר. בסצינה הראשונה במערכה החמישית הוא מופיע כך:Alas, poor Yorick! I knew him, Horatio: a fellow of infinite jest, of most excellent fancy: he hath borne me on his back a thousand times; and now, how abhorred in my imagination it is!״מהתלה אינסופית״ הוא גם השם שג׳יימס אינקנדנזה נתן לסרט שלו, שלו הוא יצר מספר גרסאות כאשר האחרונה ביניהן היא הסרט הקטלני. הרבה מהסרטים שלו יצאו תחת חברת ההפקה Poor Yorick Entertainment.

המחזה המלט מופיע מפורשות פעם אחת בספר, כאשר האל מציין שהדבר שמוזר בעיניו במחזה הוא שהמלט, שמפקפק בהכל, מעולם לא פקפק בכך שרוח הרפאים שהוא מדבר איתה היא אמיתית. זה קורה לאחר שאורת׳ו סטייס מספר להאל שהוא חושד שהוא רדוף על ידי רוח רפאים, ובסמוך להופעת רוח הרפאים של אביו של האל בפני דון גייטלי.

בעוד שבמחזה המלך מת ויורש אותו אחיו, בספר מי שיורש את ג׳יימס כמנהל האקדמיה הוא אחיה המאומץ של אישתו, צ׳רלס טרוויס. האל, בניגוד להמלט, איננו מדבר עם רוחו של אביו באופן ישיר.

קישורים חיצוניים 
 פלוטקין, יובל. מזמן לא נרשמה פה התרגשות גדולה כל כך כמו מתרגום ספרו של דיוויד פוסטר וואלאס. הארץ, 2023
 מהתלה אינסופית באתר הקיבוץ המאוחד.
 סיכום העלילה באתר litcharts.

הערות שוליים